b'\n_START_ARTICLE_\nAlarik I.\n_START_PARAGRAPH_\nAlarik I. (got. Alareiks) je bio vizigotski kralj izme\xc4\x91u 395. i 410. godine. Bio je prvi germanski vo\xc4\x91a koji je osvojio Rim. Odigrao je zna\xc4\x8dajnu ulogu u propasti Zapadnog Rimskog Carstva. Pripadao je dinastiji Balti. Rodio se oko 375. godine na Peuki, otoku koje se nalazi na delti Dunava. U vrijeme njegova ro\xc4\x91enja, Vizigoti su \xc5\xbeivjeli na teritoriju dana\xc5\xa1nje Bugarske, jer su pobjegli pred Hunima na ju\xc5\xbenu obalu Dunava pod vo\xc4\x91stvom Fritigerna, a po dopu\xc5\xa1tenju rimskog cara Valensa._NEWLINE_Tijekom 4. stolje\xc4\x87a bilo je uobi\xc4\x8dajeno da rimski carevi unajmljuju saveznike koji su se zvali \xe2\x80\x9efederati\xe2\x80\x9c - germanske paravojne snage pod rimskim zapovjedni\xc5\xa1tvom koje su bile organizirane prema plemenskoj strukturi. Sporazumom sklopljenim 381. izme\xc4\x91u Teodozija i Atanarika Vizigoti su postali \xe2\x80\x9efederati\xe2\x80\x9c - rimski saveznici koji su slu\xc5\xbeili u redovima rimskih legija, a zauzvrat im je dozvoljeno naseljavanje na podru\xc4\x8dju Rima uz veliku razinu autonomije._NEWLINE_Teodozije je umro 395. godine, a naslijedili su ga sinovi Arkadije i Honorije. Arkadije je naslijedio Isto\xc4\x8dno Rimsko Carstvo, a Honorije Zapadno Rimsko Carstvo. Arkadije se nije pokazao mnogo zainteresiranim za vladanje, a Honorije je jo\xc5\xa1 uvijek bio maloljetan, pa je u njegovo ime vladao "magister militum" Stilihon. Prema Edwardu Gibbonu, Alarik se nadao tituli vrhovnog vojskovo\xc4\x91e (lat. Magister Militum) i bio odbijen. Me\xc4\x91u Vizigotima je vladalo nezadovoljstvo zbog pretrpljenih velikih gubitaka jer su ih Rimljani izlagali nepotrebnim opasnostima \xc5\xa1to je bio na\xc4\x8din da gotska plemena oslabe. Nakon bitki nagrade za vjerno slu\xc5\xbeenje su izostajale, te su oni prema starom gotskom obi\xc4\x8daju popeli Alarika na \xc5\xa1tit i proglasili ga kraljem._NEWLINE_Prema nekim povjesni\xc4\x8darima, Alarik je umro 410. godine od groznice. Naslijedio ga je njegov \xc5\xa1urjak Ataulf.'